Inbraak aangemeld by sendeling se huisJohan Potgieter. Die sendeling wat gister in die Ritavi-landdroshof in Limpopo verskyn het ná hy glo ŉ werker raakgeskiet het toe hy besig was om blouapies te verwilder, het ŉ inbraak by sy huis aangemeld. ŉ Plaaslike koerant, die Far North Bulletin berig dat daar glo vanoggend by Johan Potgieter en sy vrou, Cora, se huis ingebreek is. “Ons honde slaap in die huis saam met ons, en ons is toe vanoggend wakker gemaak deur hul aanhoudende geblaf,” verduidelik Potgieter. Dit was omstreeks 02:20. “Ons het deur die huis geloop om vas te stel wat fout is. In my seun se kamer het ons gesien die venster staan oop en die gordyne hang buite die venster,” het Potgieter gesê. Hulle het toe die venster toegetrek en in die sitkamer gaan sit en koffie drink. Later Saterdagoggend toe hulle die hek gaan oopmaak vir gaste het hulle gesien dat die hek oopgeknip is, waarskynlik met ŉ “bolt cutter of iets soortgelyks” gelyk het. Niks is uit die huis gesteel nie. Volgens Potgieter het hy talle oproepe na die Letsitele-polisiestasie gemaak en niemand het geantwoord nie. Volgens Potgieter is daar ook nog geen polisiebeamptes na die plaas toe uitgeroep nie. Potgieter het gesê dit is die sesde inbraak by hul huurhuis in die afgelope sewe maande. Maroela Media het vroeër berig Potgieter het Woensdagoggend blouapies uit die lemoenbome langs hul huurhuis op die Novengilla-kleinhoewe met ŉ windbuks verwilder. Ishmael Mathanene (55) het na bewering van agter ŉ buitegebou aan die ander kant van die lemoenbome uitgestap gekom en is toe bokant die regteroog getref met ŉ koeël uit Potgieter se windbuks. “Johan het dadelik die man se wond skoongemaak en is saam met hom na die Letsitele-polisiestasie om ŉ verklaring te gaan lê oor die voorval. Die man is toe na die hospitaal geneem,” het Cora gesê. Volgens haar is die man nie ernstig beseer nie.